**Állam + háztartás = államháztartás?**

**A címben feltett kérdésre válaszolva: a képlet nem ilyen egyszerű. De lássuk, mit is jelentenek az egyes fogalmak, miben a különbözik az államháztartás a háztartástól, vonható-e párhuzam a két kategória között!**

**Mi az államháztartás?**

Az államháztartás az állam gazdálkodási rendszerének egésze. Mindannyian tudjuk, hogy az állam olyan feladatokat lát el a „közösség” érdekében, amelyeket a gazdaság többi szereplője önállóan nem tudna megoldani. Ezeket a feladatokat gyűjtőnéven közfeladatoknak nevezzük. Az államháztartás tehát a közfeladatok ellátásának egységes szabályok szerint működő rendszere.

Más megközelítésben az állam összegyűjti a bevételeit, majd felhasználja azt kiadásai – a közkiadások, más néven a közösségi kiadások – teljesítésére. **Ennek az egységes rendszerét államháztartásnak nevezzük.**

Az államháztartásnak két részrendszerét különböztetjük meg: **a központi alrendszert** és a **helyi kormányzati alrendszert.**

A központi alrendszerbe tartoznak az állam szervei, valamint a központi költségvetési szervek. Központi költségvetési szervként működnek például a különböző minisztériumok, kormányhivatalok, továbbá ide sorolódnak ma már az állam által fenntartott kórházak, iskolák, szociális és gyermekvédelmi intézmények is.

Az önkormányzati alrendszerbe tartoznak maguk az önkormányzatok, valamint az általuk irányított költségvetési szervek. Utóbbiak legjellemzőbb példái az önkormányzati hivatalok, óvodák, vagy más, önkormányzatok által létrehozott és fenntartott intézmények.

**Mi a háztartás?**

A háztartás olyan emberi közösség, amelyet közös életvitel jellemez, s így tagjaik a létfenntartásukról közösen gondoskodnak. Vagyis a háztartás azt jelenti, hogy az ebbe tartozók közösen gazdálkodnak, életvitelük, szükségleteik kielégítése nem különül el egymástól. A háztartás tagjai között nem kell feltétlenül rokoni kapcsolatnak lennie. Vagyis a család és a háztartás nem esik feltétlenül egybe, bár a közös háztartás egyik legjellemzőbb esete a közös „családi kassza”. Az egy háztartásban élők közös gazdálkodása elsősorban azt jelenti, hogy a jövedelmüket közösen kezelik, így fogyasztásuk sem különül el egymástól. Vagyis az egy háztartásban élőknek közös „költségvetése” van.

**Mi a költségvetés?**

A költségvetés egy pénzügyi terv, amely egy meghatározott időszak várható bevételeit és tervezett kiadásait veszi számba. Bármely költségvetésnek három alapvető jellemzője van: a jövőre vonatkozik, meghatározott időszakra készül, valamint szembeállítja a bevételeket és a kiadásokat. Költségvetést bárki készíthet, nem szükséges előképzettség vagy bármilyen speciális tudás hozzá. Költségvetést készít az állam, az egyes vállalatok, de készíthetnek a háztartások is, amelyben várható bevételeiket állítják szembe a kiadásaikkal. Nevezzük ezt államháztartási szinten állami költségvetésnek, háztartási szinten családi kasszának

És itt eljutottunk ahhoz a – talán legfontosabb – közös ponthoz, ahol az államháztartás és a háztartás között párhuzam vonható.

**Mik a háztartás és az államháztartás közös jellemzői?**

Elsősorban az, hogy mindkettőnek vannak bevételei, amelyek összegyűjtésével fedezi a kiadásait, vagyis a tagok – a közösség, illetve a család – szükségleteit.

Az államháztartás legfontosabb bevételei az adók. Például a lakosság befizetései közül a személyi jövedelemadó, amit az fizet, akinek a személyes jövedelme van, így pl. munkabér, vagy kamatból, ingatlan bérbeadásból származó jövedelem. A vállalkozások befizetései közül ilyen a társasági adó, amit a vállalkozások a nyereségük után fizetnek. Ilyen továbbá a fogyasztáshoz kötődő adók közül a forgalmi adó (ÁFA), amit a megvásárolt árúk, szolgáltatások megvásárlásával fizetünk ki. Ilyen módon az is hozzájárul a közterhek viseléséhez, akinek nincs személyi jövedelemadó köteles jövedelme. Elsősorban ezek a bevételek fedezik az állami feladatok ellátásának a kiadásait, a közkiadásokat. Ilyenek többek között az állami egészségügyi, oktatási-nevelési, szociális kiadások.

A háztartások legfontosabb bevételi forrásai a bérek, keresetek, bérbeadásból származó jövedelmek, stb. Ezeket fordíthatják a családok a tagjaiknak a szükségleteire, így például élelmiszerre, ruházatra, továbbá ebből fedezhetik a lakhatási költségeket (lakás, rezsi) is.

A bevételek és a kiadások egységes számbavétele, szembeállítása azért is fontos, mert mind államháztartási, mind háztartási szinten elvárható, hogy a bevételek fedezzék a kiadásokat, ellenkező esetben a kiadásokat csak hitel, kölcsön igénybevételével lehet kifizetni. Ez elvezet a pénzügyi egyensúly kérdéseihez, amelyről bővebben [itt olvashat](http://www.aszhirportal.hu/hu/penzugyi-tudatossag/mindennapi-penzugyeink-a-penzugyi-egyensuly-i).

Ugyanilyen fontos mindkét háztartási szinten az átláthatóság szerepe. A háztartás esetében könnyen belátható, hogy csak akkor tudunk jól tervezni, ha ismerjük és átlátjuk a háztartás tagjainak a várható bevételeit és a kiadásait. Ugyanilyen jogos igény a háztartás, a család tagjainak a részéről, hogy ismereteik legyenek a családi költségvetés őket érintő részleteiről. Államháztartási szinten az átláthatóság azt a célt szolgálja, hogy a közösség tagjai – akik végső soron a tulajdonosai is a közpénzeknek – információval rendelkezzenek az állam pénzügyeiről: a bevételekről és a kifizetésekről. Azt, hogy mit gondol a közember az államháztartásról, [itt](http://www.aszhirportal.hu/hu/videotar/kozpenzek-kozerthetoen-allamhaztartas) tekintheti meg.

Bizonyára minden jól működő háztartási költségvetésnél van valaki a családtagok közül – jellemzően apa vagy anya – aki figyel arra, hogy a közösen felállított szabályokat a család együtt betartsa. Azokra a kiadásokra és olyan módon költsék el a család bevételét, amelyre eltervezték. Ugyanígy államháztartási szinten is fontos, hogy olyan garanciális intézményrendszer működjön, amely hozzájárul ahhoz, hogy a közpénzeket szabályozottan, szabályszerűen költsék el. Ennek egyik fontos szereplője az Állami Számvevőszék is, amely – az Országgyűlés legfőbb pénzügyi és gazdasági ellenőrző szerveként – általános hatáskörrel végzi a közpénzekkel és az állami és önkormányzati vagyonnal való felelős gazdálkodás ellenőrzését.

Összességében, a két háztartási kategória összehasonlításakor látható, hogy – bár az alapok ugyanazok – a helyzetükből adódó különbségek is jól érzékelhetők. Azt, hogy a két háztartási szint között hogyan működik az információáramlás, és egyáltalán hogyan juthatunk információhoz arról, hogy hogyan és mire költik el a közpénzeket, cikksorozatunk következő részében olvashat.

Salamon Ildikó

felügyeleti vezető

*forrás: http://www.aszhirportal.hu/hu/hirek/allam-haztartas-allamhaztartas*